[pic] | ЕВРОПЕЙСКА КОМИСИЯ |

Брюксел, 31.3.2011

COM(2011) 161 окончателен

2011/0068 (NLE)

Предложение за

РЕШЕНИЕ НА СЪВЕТА

за установяване на позицията, която да бъде приета от името на Европейския съюз в рамките на Комитета за продоволствена помощ по отношение на удължаването на срока на действие на Конвенцията за продоволствената помощ от 1999 година

(представено от Комисията)

ОБЯСНИТЕЛЕН МЕМОРАНДУМ

КОНТЕКСТ НА ПРЕДЛОЖЕНИEТО

Общността сключи Конвенцията за продоволствената помощ от 1999 г. (FAC) посредством Решение 2000/421/EO на Съвета. Конвенцията е в сила до 30 юни 2011 г., след като Комитетът за продоволствена помощ взе решение за удължаването на срока ѝ на действие на своето сто и второ заседание на 4 юни 2010 г.

FAC от 1999 г. и Конвенцията за търговия със зърно (GTC) от 1995 г. са обвързани, тъй като срокът на действие на Конвенцията за продоволствената помощ може да се удължава само в рамките на периода на прилагане на Конвенцията за търговия със зърно от 1995 г. Конвенцията за продоволствената помощ от 1999 г., въведена първоначално през 60-те години на 20 век, беше създадена като инструмент за координирано и приемливо прехвърляне на селскостопански излишъци от развитите държави към нуждаещи се развиващи се държави.

Тъй като срокът на действие на сегашната Конвенция за продоволствената помощ изтича през юни 2011 г., въпросът за удължаването му ще бъде официално разгледан на предстоящото заседание на Комитета за продоволствена помощ през юни 2011 г. На своето сто и трето заседание на 14 декември 2010 г. членовете на Комитета за продоволствена помощ се договориха да разгледат отново въпроса за удължаване на срока на действие на FAC от 1999 г. с приближаването на датата на изтичане на този срок (т.е. 30 юни 2011 г.). На неофициалната среща, проведена на същия ден, някои членове на FAC (Австралия, Канада, Швейцария, Япония и САЩ) обявиха, че по принцип биха се съгласили на удължаване на FAC от 1999 г. с още една година, т.е. до 30 юни 2012 г. ЕС от своя страна изрази позицията, съгласувана от работната група „Хуманитарна и продоволствена помощ“ на Съвета (COHAFA): „ По отношение на бъдещето на Конвенцията за продоволствената помощ ЕС ще работи за вземане на решение през юни 2011 г. и официалното предоговаряне следва да започне още сега, без това да противоречи на официалната позиция, която ще бъде съобщена през юни 2011 г. “

На своето сто и трето заседание на 14 декември 2010 г. членовете на Комитета за продоволствена помощ колективно се договориха да започнат официалното предоговаряне на FAC. Процесът започна незабавно с предложение за разглеждане на предварителен проект на новата конвенция на първия етап от предоговарянето, което да се проведе в Лондон от 28 февруари до 2 март 2011 г. През следващите месеци е организирана поредица от заседания за интензивни преговори, чиято цел е постигане на споразумение относно нова конвенция, насочена към осигуряване на подходяща и ефективна продоволствена помощ за уязвимите групи от населението, съобразно установените потребности. На 17 ноември 2010 г. Съветът прие насоки за преговори, като упълномощи Комисията да предоговаря FAC от името на ЕС и неговите държави-членки (док. 14907/10).

На неофициалното заседание на Комитета за продоволствена помощ на 14 декември 2010 г. ЕС отново потвърди своя амбициозен график. В най-добрия случай преговорите трябва да бъдат приключени до юни 2011 г., като членовете на FAC се споразумеят по текста на нова конвенция преди официалното заседание на Комитета за продоволствена помощ.

Освен това неофициалните разговори на членовете на Комитета за продоволствена помощ относно бъдещето на FAC, проведени в периода между декември 2009 г. и декември 2010 г., доведоха до консенсус по основните въпроси, които са предмет на официално предоговаряне. Следователно би било целесъобразно ЕС да гарантира ефективността на преговорите, които да доведат до съгласуван текст на нова конвенция до юни 2011 г.

Два са възможните сценарии, по отношение на които ЕС трябва да изготви обща позиция с оглед на заседанието на Комитета за продоволствена помощ през юни 2011 г.:

1. предоговарянето на FAC е в заключителна фаза (т.е. преговорите са приключени или предстоят да бъдат приключени) преди заседанието на Комитета за продоволствена помощ през юни 2011 г. В този случай удължаването на срока на действие на FAC с още една година ще бъде най-подходящо, за да се избегне вакуумът между съществуващата FAC и влизането в сила на новата Конвенция; или

2. предоговарянето на FAC не е в заключителна фаза преди заседанието на Комитета за продоволствена помощ през юни 2011 г. В този случай удължаването на срока на действие на текущата FAC с още една година няма да бъде подходящо и Комисията следва да се противопостави официално от името на ЕС и неговите държави-членки на установяването на консенсус в рамките на Комитета за продоволствена помощ, благоприятстващ удължаването на срока на действие на FAC.

Европейската комисия и държавите-членки в рамките на работната група „Хуманитарна и продоволствена помощ“ на Съвета (COHAFA) ще преценят дали предоговарянето на FAC е достигнало до заключителна фаза преди заседанието на Комитета за продоволствена помощ през юни 2011 г. Ако срокът на действие на FAC не бъде удължен, тя ще престане да съществува и в резултат на това ще отпадне изпълнението на минималните ангажименти. На практика обаче това е вероятно да повлияе отрицателно на нагласите в приемащите страни, които могат да решат, че предвидимостта на доставките на продоволствена помощ ще се влоши, както и на нагласите в другите членове на Конвенцията за продоволствената помощ, които са привърженици на историческия подход, т.е. на механизъм, улесняващ прехвърлянето на хранителни продукти.

В рамките на FAC годишните задължения на Европейския съюз и неговите държави-членки за предоставяне на минимален годишен размер хранителни помощи се изразяват едновременно в пшеничен еквивалент и парична стойност, като настоящите задължения възлизат на 1 320 000 тона пшеничен еквивалент и 130 млн. EUR (включително разходи за транспорт и други оперативни разходи). От ангажимента за пшеничен еквивалент от 1 320 000 тона, 990 000 тона е делът, осигуряван от Европейската комисия като част от вътрешно споразумение на ЕС.

- Съществуващи разпоредби в областта на предложението:

Решение 2000/421/ЕО на Съвета

Решение 2006/906/ЕО на Съвета

Решение 2007/317/ЕО на Съвета

Решение 2009/393/ЕО на Съвета

Решение 2010/316/ЕС на Съвета

- Съгласуваност с другите политики и цели на Съюза

Съгласно член XXV, буква б) от FAC предпоставка за допълнително удължаване на срока на действие е Конвенцията за търговия със зърно от 1995 г. да остане в сила за същия период. Конвенцията за търговия със зърно от 1995 г. е в сила до 30 юни 2011 г. и Комисията предлага ЕС да подкрепи допълнително удължаване на срока на действие на тази конвенция (COM/2011/4).

РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

На заседанието на работната група „Хуманитарна и продоволствена помощ“ на Съвета (COHAFA) на 9 декември 2010 г. държавите-членки възприеха следната позиция относно удължаването на срока на действие на FAC от 1999 г. „По отношение на бъдещето на Конвенцията за продоволствената помощ ЕС ще работи за вземане на решение през юни 2011 г., като официалното предоговаряне следва да започне още сега, без това да противоречи на официалната позиция, която ще бъде съобщена през юни 2011 г.“

Събиране и използване на експертни становища

Не бяха необходими външни експертни становища.

- Оценка на въздействието

Не е приложимо.

ПРАВНИ ЕЛЕМЕНТИ НА ПРЕДЛОЖЕНИЕТО

- Правно основание

Договор за функционирането на Европейския съюз, член 218, параграф 9.

- Субсидиарност

Предложението попада в област от смесена компетентност.

- Пропорционалност

Предложението е в съответствие с принципа на пропорционалност.

- Избор на инструмент

Предлаган инструмент: Решение на Съвета.

Други средства не биха били подходящи по следната причина: съгласно член 218, параграф 9 от ДФЕС това е единственият начин за приемане на позицията на Европейската общност, която да се заеме пред Комитета за продоволствена помощ.

ОТРАЖЕНИЕ ВЪРХУ БЮДЖЕТА

Срокът на действие на FAC от 1999 г. може да се удължава само в рамките на периода на прилагане на Конвенцията за търговия със зърно от 1995 г. Вноската в административния бюджет на Международното споразумение за зърното обхваща и FAC от 1999 г., т.е. удължаването на срока на действие на FAC не би имало допълнителни бюджетни последици. Вноската е по позиция 05 06 01 от бюджета на ЕС (Международни селскостопански споразумения). Прогнозната стойност на тази вноска беше представена във финансов отчет, приложен към предложение на Комисията за решение на Съвета за установяване на позицията, която ще бъде приета от името на Съюза в рамките на Международния съвет по зърното, по отношение на удължаването на срока на действие на Конвенцията за търговията със зърно от 1995 г., което беше прието от Комисията на 18 януари 2011 г. (COM/2011/4).

Удължаването на срока на действие на FAC от 1999 г. би означавало, че ежегодните ангажименти на Европейския съюз да предоставя продоволствена помощ в съответствие с член III, буква д) от Конвенцията, ще бъдат продължени с още една година. Европейската комисия пое отговорността за част от ангажиментите, поети от ЕС и неговите държави-членки в рамките на FAC. Съвместно с държавите-членки се изготвя единна нотификация относно FAC, като в нея не се посочват отделните операции. В Конвенцията за продоволствената помощ (член VI) се предвижда прехвърлянето на средства от предишната или към следващата година, когато задълженията са били надхвърлени, но това никога е прилагано.

Важно е обаче да се отбележи, че в продължение на три последователни отчетни години, т.е. 2007/2008 г., 2008/2009 г. и 2009/2010 г., Европейският съюз не е бил в състояние да изпълни своите ангажименти по отношение на тонажа.

ЗАКЛЮЧЕНИЯ

С оглед на гореизложеното Европейската комисия предлага Съветът да определи следната позиция от името на Европейския съюз и неговите държави-членки и да упълномощи Европейската комисия съответно:

а) да гласува от името на Европейския съюз и неговите държави-членки в съответствие с член XXV, буква б) от Конвенцията за продоволствената помощ от 1999 г. в полза на допълнително удължаване на срока на действие на тази конвенция за срок от една година, т.е. до 30 юни 2012 г., при условие че предоговарянето на Конвенцията за продоволствената е в заключителна фаза (т.е. преговорите са приключени или предстоят да бъдат приключени) преди заседанието на Комитета за продоволствена помощ през юни 2011 г. и при условие, че Конвенцията за търговия със зърно от 1995 г. остане в сила за същия период; или

б) да се противопостави на установяването на консенсус в рамките на Комитета по продоволствената помощ, съгласно член 13 от процедурния правилник на Комитета по продоволствената помощ, благоприятстващ удължаването на срока на действие на Конвенцията за продоволствената помощ, ако предоговарянето не е в заключителна фаза преди заседанието на Комитета за продоволствена помощ през юни 2011 г.

2011/0068 (NLE)

Предложение за

РЕШЕНИЕ НА СЪВЕТА

за установяване на позицията, която да бъде приета от името на Европейския съюз рамките на Комитета за продоволствена помощ по отношение на удължаването на срока на действие на Конвенцията за продоволствената помощ от 1999 година

СЪВЕТЪТ НА ЕВРОПЕЙСКИЯ СЪЮЗ,

като взе предвид член 218, параграф 9 от Договора за функционирането на Европейския съюз,

като взе предвид предложението на Комисията,

като има предвид че:

3. Конвенцията за продоволствената помощ от 1999 г. бе сключена от Европейската общност с Решение 2000/421/EO на Съвета[1] и удължена с различни решения на Комитета за продоволствена помощ.

4. Срокът на настоящата Конвенция за продоволствената помощ изтича на 30 юни 2011 г. и въпросът за подновяването му ще бъде разгледан на заседанието на Комитета за продоволствена помощ през юни 2011 г.

5. Съгласно член XXV, буква б) от Конвенцията за продоволствена помощ предпоставка за удължаването на срока е Конвенцията за търговия със зърно от 1995 г. да остане в сила за същия период. Конвенцията за търговия със зърно от 1995 г. е в сила до 30 юни 2009 г. и Комисията предлага решение на Съвета за установяване на позицията, която ще бъде приета от името на Съюза в рамките на Международния съвет по зърното, по отношение на удължаването на срока ѝ на действие[2]. Решението за това удължаване следва да бъде взето от Международния съвет по зърното на 6 юни 2011 г.

6. На своето сто и трето заседание на 14 декември 2010 г. членовете на Комитета за продоволствена помощ се договориха да разгледат отново въпроса за удължаване на срока на действие на FAC от 1999 г. с приближаването на датата на изтичане на този срок (т.е. 30 юни 2011 г.) и Европейският съюз възприе позицията, че: „ По отношение на бъдещето на Конвенцията за продоволствената помощ Европейският съюз ще работи за вземане на решение през юни 2011 г., като официалното предоговаряне следва да започне още сега, без това да противоречи на официалната позиция, която ще бъде съобщена през юни 2011 г.“

7. На своето сто и трето заседание на 14 декември 2010 г. членовете на Комитета за продоволствена помощ се договориха да започнат официалния процес на предоговаряне на Конвенцията за продоволствената помощ от 1999 г. с поредица от заседания за преговори.

8. Целта на Европейския съюз е членовете на Комитета за продоволствена помощ да приключат предоговарянето на Конвенцията за продоволствената помощ и да се споразумеят по текста на нова конвенция преди официалното заседание на Комитета за продоволствена помощ през юни 2011 г.

9. Два възможните сценарии, по отношение на които Европейският съюз трябва да изготви обща позиция с оглед заседанието на Комитета за продоволствената помощ в Лондон през юни 2011 г.:

а) предоговарянето на Конвенцията за продоволствената помощ от членовете на Комитета за продоволствена помощ е в заключителна фаза преди заседанието на Комитета за продоволствена помощ през юни 2011 г.: в този случай удължаването на срока на действие на Конвенцията за продоволствената помощ с още една година ще бъде най-подходящо, за да се избегне вакуумът между съществуващата FAC и влизането в сила на новата Конвенция; или

б) предоговарянето на Конвенцията за продоволствената помощ не е в заключителна фаза преди заседанието на Комитета за продоволствена помощ през юни 2011 г. В този случай удължаване на срока на действие на Конвенцията за продоволствената помощ с още една година няма да бъде подходящо и Европейската комисия следва да се противопостави официално от името на ЕС и неговите държави-членки на установяването на консенсус в рамките на Комитета за продоволствена помощ, благоприятстващ удължаването на срока на действие на Конвенцията за продоволствената помощ, съгласно член 13 от процедурния правилник на Конвенцията за продоволствената помощ.

10. Европейският съюз в рамките на работната група „Хуманитарна и продоволствена помощ“ на Съвета (COHAFA) следва да прецени дали предоговарянето на FAC е достигнало до заключителна фаза преди заседанието на Комитета за продоволствена помощ през юни 2011 г.

11. Следователно Европейската комисия, която представлява Европейския съюз в рамките на Комитета за продоволствена помощ, трябва да бъде упълномощена с решение на Съвета или да подкрепи удължаването на срока на действие на Конвенцията за продоволствената помощ с една година, т.е. до 30 юни 2012 г., или да се противопостави на консенсус в Комитета за продоволствената помощ, благоприятстващ такова удължаване на срока.

РЕШИ:

Член 1

Позицията на Европейския съюз в рамките на Комитета за продоволствена помощ е

а) да гласува за допълнително удължаване на срока на действие на тази конвенция с една година, т.е. до 30 юни 2012 г., при условие че предоговарянето на Конвенцията за продоволствената помощ е в заключителна фаза преди заседанието на Комитета за продоволствена помощ през юни 2011 г., и при условие че Конвенцията за търговия със зърно от 1995 г. остане в сила за същия период; или

б) да се противопостави на установяването на консенсус в рамките на Комитета по продоволствената помощ, съгласно член 13 от процедурния правилник на Комитета за продоволствена помощ, благоприятстващ удължаването на срока на действие на Конвенцията за продоволствената помощ, ако предоговарянето на FAC не е в заключителна фаза преди заседанието на Комитета за продоволствена помощ през юни 2011 г.

Член 2

С настоящото Комисията се упълномощава да изрази тази позиция в рамките на Комитета за продоволствена помощ.

Съставено в Брюксел,

За Съвета

Председател

[1] ОВ L 163, 4.7.2000 г., стр. 37.

[2] СОМ (2011) 4 окончателен.